**3) Kulturális feladatok – Fővárosi fenntartásban lévő színházak**

**Szabad Tér Színház Nonprofit Kft.: 810701**

A címkódon a színház 2022. évi előadó-művészeti feladataira biztosított 319 950 ezer Ft összegű önkormányzati működési támogatás szerepel. A Szabad Tér Színház Nonprofit Kft. 2020. július 21-től kizárólag a Városmajori Szabadtéri Színpadot üzemelteti, a margitszigeti színpadot a továbbiakban a kiválás útján létrejött Margitszigeti Színház Nonprofit Kft. működteti.

**Centrál Színház Nonprofit Kft.: 810801**

A Fővárosi Önkormányzat a Centrál Színház Nonprofit Kft.-ben lévő üzletrészét 2017. évben eladta. A Színház tulajdonosa 2017. augusztus 14-től Puskás Tamás. Az üzletrész eladásával párhuzamosan a Fővárosi Önkormányzat Közszolgáltatási Keretszerződést kötött a Színházzal 2027. december 31-ig terjedő időtartamra. A címen 5 000 ezer Ft összegű önkormányzati támogatás szerepel.

**Fővárosi Önkormányzat tulajdonában lévő kőszínházak:**

A színházak címein a Fővárosi Önkormányzat tulajdonában lévő kizárólag önkormányzati finanszírozású színházak előadó-művészeti feladataira biztosított összesen 2 472 988 ezer Ft önkormányzati támogatás szerepel.

Budapest Főváros Önkormányzata – az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény alapján – az alább felsorolt előadó-művészeti szervezetek közös működtetése céljából a Miniszterelnökséget vezető miniszterrel és a kultúráért felelős miniszterrel 2020. április 6. napján közös működtetési megállapodást írt alá. E megállapodás alapján a Fővárosi Önkormányzat tulajdonában lévő alábbi színházak éves támogatását 2024. december 31. napjáig az Emberi Erőforrások Minisztériuma évente, közvetlenül a színházak részére, támogatói okirat keretében biztosítja:

1. Budapest Bábszínház Nonprofit Kft.
2. József Attila Színház Nonprofit Kft.
3. Kolibri Gyermek- és Ifjúsági Színház Nonprofit Kft.
4. Madách Színház Nonprofit Kft.
5. Új Színház Nonprofit Kft.
6. Vígszínház Nonprofit Kft.
7. Margitszigeti Színház Nonprofit Kft.

A rendeletben szereplő forrás a fenti körbe nem tartozó, nem közös működtetésű színházak támogatását szolgálja:

1. Katona József Színház Nonprofit Kft.
2. Örkény István Színház Nonprofit Kft.
3. Radnóti Miklós Színház Nonprofit Kft.
4. Trafó Kortárs Művészetek Háza Nonprofit Kft.
5. Szabad Tér Színház Nonprofit Kft.

**Budapesti Színházi Keret: 916401**

A keret szolgál fedezetül többek között a hátrányos helyzetű gyerekek színházba jutásának, a határon túli színházak vendégjátékának,  a Budapest tematikájú  kortárs előadások,  az új kortárs magyar drámák  színrevitelének, a színházi beavató programok, a vidéki és független színházi társulatokkal történő koprodukciók, a nemzetközi színházi projektek, tematikus színházi fesztiválok megvalósításának, a gyerek és ifjúsági programokkal történő repertoár bővítésének, valamint a fogyatékkal élők számára esélyegyenlőségi program megvalósításának támogatására.